《云杜馆 其二》
清代·冯敏昌

交穷览异方，忘此为楚越。危动众不应，隐忍余不发。

余闻古贤达，先世常遁佚。观其所蕴异，保焉则终吉。

郫上田一廛，昔者杨季室。子云龙蛇志，昌辞早慕屈。

吾观反骚作，意胜草元日。亦复胜献赋，长杨羽猎笔。

投阁固哂众，执戟已嗤黜。何如岷山阳，终念守沈郁。

作者简介：（1747—1807）清广东钦州人，字伯求，号鱼山。乾隆四十三年进士。授编修。补刑部主事。性至孝，父丧，遂不复出。遍游五岳。工诗词。有《小罗浮草堂集》等。